SL Uradni list Evropske unije C 134/15

Utemeljitev Sveta: Stališče Sveta (EU) št. 4/2015 v prvi obravnavi z namenom sprejetja uredbe Evropskega parlamenta in Sveta o zahtevah za homologacijo za uvedbo sistema eCall, vgrajenega v vozilo, kot storitev številke 112 in spremembi Direktive 2007/46/ES

(2015/C 134/02)

I. UVOD

1. Komisija je Svetu in Evropskemu parlamentu 13. junija 2013 predložila navedeni predlog uredbe Sveta in Evropskega parlamenta ter predlog ustreznega sklepa. Namen obeh predlogov je po vsej Uniji zagotoviti uvedbo storitve klica v sili prek številke 112 (eCall). Svet je sklep (1) sprejel 8. maja 2014.

2. Evropski ekonomsko-socialni odbor je dal svoje mnenje 19. septembra 2013.

3. Evropski nadzornik za varstvo podatkov je svoje mnenje Svetu in Evropskemu parlamentu predložil 29. oktobra 2013.

4. Evropski parlament (poročevalka Olga Sehnalová, odbor IMCO) je stališče v prvi obravnavi sprejel 26. februarja 2014. Olga Sehnalová je bila po volitvah maja 2014 ponovno imenovana za poročevalko.

5. Svet je splošni pristop sprejel 26. maja 2014 (dok. 9879/14). Predsedstvo je dobilo mandat za začetek pogajanj z Evropskim parlamentom.

6. Trialogi so potekali 8. oktobra, 11. novembra in 1. decembra 2014. Sozakonodajalci so na tretjem trialogu dosegli dogovor o kompromisnem besedilu. Evropski parlament je v pismu z dne 8. decembra 2014 obvestil Svet, da bo, če bo Svet stališče v prvi obravnavi sprejel na podlagi dogovorjenega kompromisnega besedila, Evropski parlament glasoval za sprejeto besedilo Sveta brez dodatnih sprememb.

II. CILJ

7. Ta uredba vsebuje določbe o zahtevah za homologacijo za uvedbo sistema eCall, vgrajenega v vozilo. V skladu z njimi morajo biti novi osebni avtomobili in lahka gospodarska vozila izdelani tako, da se ob hujši nesreči samodejno ali ročno sproži klic v sili prek številke za klic v sili 112. Zaradi narave informacij, ki jih zagotavlja ta storitev, so v predlogu določena tudi pravila o zasebnosti in varstvu podatkov.

III. ANALIZA STALIŠČA SVETA V PRVI OBRAVNAVI

A. Splošno

8. Svet je v prvotni predlog vnesel več sprememb. Obenem je tudi Evropski parlament izglasoval vrsto sprememb, ki so bile v bistvu precej blizu tistim, ki jih je obravnaval Svet. Obe instituciji sta hitro dosegli dogovor, ki je bil odložen le zaradi volitev v Evropski parlament maja 2014. Stališče Sveta v prvi obravnavi torej spreminja prvotni predlog Komisije, tako da je ta delno preoblikovan na podlagi dogovora z Evropskim parlamentom.

B. Ključna vprašanja politike

9. Sistem eCall kot storitev številke 112

Sklicevanje na sistem eCall spremlja pojasnilo v celotnem besedilu, vključno z naslovom, da izrecno zadeva sistem eCall kot storitev številke 112.

10. Razširitev področja uporabe sistemov, sestavnih delov in samostojnih tehničnih enot

Svet je področje uporabe uredbe razširil tudi na sisteme, sestavne dele in samostojne tehnične enote.

11. Izvzetja

Svet je dodal določbo, v kateri je pojasnjeno, katere kategorije vozil so izvzete.

12. Dodane so nove opredelitve

Dodanih je bilo več novih opredelitev s pojasnilom nekaterih pojmov v besedilu, ki bodo v prihodnje uporabljeni tudi v delegiranih aktih.

13. „Trajno nameščeni“ sistemi eCall

V besedilu je bilo dodano pojasnilo, da bi moral biti sistem eCall trajno nameščen v vozilu, ki je predloženo v homologacijo.

14. Storitve tretje strani

Svet je v besedilo vnesel možnost, da bi lastniki vozil poleg sistema eCall kot storitve številke 112 uporabljali storitve tretje strani, ne da bi za slednje uvedli kakršne koli obveznosti.

15. Skladnost s satelitskimi navigacijskimi sistemi

Svet je določil, da mora biti sistem eCall obvezno skladen z navigacijskima sistemoma Galileo in EGNOS, obenem pa proizvajalcem dopušča možnost, da zagotovijo tudi skladnost z drugimi navigacijskimi sistemi.

16. Dostop za neodvisne izvajalce

V besedilu je določeno, da bi moral biti sistem eCall kot storitev številke 112 po razumni ceni dostopen neodvisnim izvajalcem za popravila in vzdrževanje v skladu z Uredbo (ES) št. 715/2007, ki vsebuje določbe o dostopu do informacij o popravilu in vzdrževanju vozil.

17. Pravila o zasebnosti in varstvu podatkov

Svet je spremenil prvotni predlog Komisije, tako da je vanj vnesel jasno sklicevanje na veljavna pravila za varstvo podatkov, hkrati pa določil, da se lahko podatki sistema eCall uporabljajo le za ukrepanje v nujnih primerih in da se avtomatično izbrišejo, da ne sme biti nobene izmenjave podatkov med sistemom eCall kot storitvijo številke 112 in sistemom katere koli tretje strani ter da so v priročniku za lastnika navedene informacije o obdelavi podatkov katerega koli sistema, namenjene lastniku.

18. Izvedbeni akti

Svet je v besedilo vnesel tudi določbo, da se nekateri praktični postopki na področju varstva podatkov opredelijo v izvedbenih in ne v delegiranih aktih. Zato so bile dodane tudi ustrezne izvedbene določbe.

19. Prenos pooblastil na Komisijo

V besedilu Sveta je določeno, da je prenos pooblastil na Komisijo za sprejemanje delegiranih aktov omejeno na obdobje petih let, ki se samodejno podaljša, in da Komisija pripravi poročilo o prenosu pooblastila devet mesecev pred koncem petletnega obdobja.

20. Poročanje in pregled

Dodana je bila določba s pozivom Komisiji, naj do leta 2021 predloži poročilo o oceni dosežkov sistema eCall in njegove razširjenosti, preuči morebitno razširitev te uredbe na druge kategorije vozil ter oceni potrebo po platformi z odprtim dostopom.

21. Datum začetka uporabe

Datum začetka uporabe je bil določen glede na določbe iz Sklepa 585/2014/ES o uvedbi medobratovalne vseevropske storitve eCall. Datum je 31. marec 2018.

22. Sprememba Priloge

Svet je spremenil Prilogo, da bi bila bolj usklajena s členi.

23. Uvodne izjave

Svet je spremenil uvodne izjave, da bi ustrezale spremenjenemu normativnemu delu uredbe in zajele nekatere pomisleke Evropskega parlamenta.

IV. ZAKLJUČEK

Svet je pri oblikovanju svojega stališča v celoti upošteval predlog Komisije in stališče Evropskega parlamenta iz prve obravnave.

Kar zadeva spremembe, ki jih je predlagal Evropski parlament, Svet ugotavlja, da je bistvo določenega števila sprememb v celoti ali delno že vključeno v njegovo stališče.

(1) Sklep št. 585/2014/EU Evropskega parlamenta in Sveta z dne 15. maja 2014 o uvedbi medobratovalne vseevropske storitve eCall (UL L 164, 3.6.2014, str. 6).